[{"text_idx": "#000002", "text": "Mae Luke Clement yn rhan o'n Ti\u0302m Addysgu sydd wedi bod yn gweithio'n galed ar ddetholiad newydd o weithdai rhithwir ar gyffer ysgolion cynradd ac uwchradd yng Nghymru. Darllena fwy am y gweithdai yn ei flog diweddar..."}, {"text_idx": "#000004", "text": "Fel bob amser, mae ein swyddogion addysgu wedi camu i'r her er gwaethaf y newid sydyn o'n darpariaeth wyneb-i-wyneb arferol o weithdai mewn ysgolion ledled Cymru. Dros y misoedd diwethaf, mae'r timau addysgu o bob un o'n hybiau prifysgol ledled Cymru wedi gweithio i fynd a\u0302'n gweithdai corfforol a'u mireinio ar gyfer sesiynau rhithwir."}, {"text_idx": "#000005", "text": "Mae'r sesiynau rydyn ni wedi\u2019u cyflwyno hyd yma wedi bod yn llwyddiannus, gan gynnig cyfleoedd i adolygu ac addasu gweithgareddau, esboniadau a thrafodaethau ymhellach, er mwyn sicrhau'r effaith fwyaf bosibl ar ddisgyblion. Rydyn ni wedi cadw\u2019r cynnwys craidd a'r canlyniadau dysgu, ond heb fod yn yr ystafell ddosbarth yn gorfforol, a gyda chyfyngiadau amrywiol ar waith mewn gwahanol ysgolion, mae arloesi wedi bod yn hanfodol. Mae'r sesiynau yn byrach na\u2019r dosbarthiad arferol o sesiwn un diwrnod i sesiynau tua awr o hyd, gan gyd-fynd a\u0302'r amserlennu ysgol anodd sy'n ymwneud a\u0302'r cyfyngiadau cloi. Mae hyn wedi arwain ein ti\u0302m i ganolbwyntio o ddifrif ar agweddau pwysicaf ein cyflwyniad wrth ailstrwythuro'r cynnwys."}, {"text_idx": "#000006", "text": "Mae ein rhaglen newydd o weithdai rhithwir yn ymdrin ag ystod o bynciau ac roedden ni am sicrhau eu bod nhw\u2019n hygyrch i bawb. Mae gennym ni gymysgedd o sesiynau di-blwg a sesiynau sy'n gofyn am ddyfeisiau sy\u2019n cysylltu a\u0302'r rhyngrwyd ar gyfer dosbarthiadau cynradd ac uwchradd. Ar gyfer oedrannau cynradd, mae gennym sesiynau 90 munud ar Feddwl Cyfrifiadol, Moeseg a Thechnoleg, Dysgu Peiriant a sesiwn raglennu ragarweiniol ar Scratch (fy hoff un!)."}, {"text_idx": "#000007", "text": "Mae ein sesiynau ar gyfer oedrannau uwchradd yn 1 awr o hyd, gyda sesiynau di-plwg ar Gryptograffeg, Gemau'r Ymennydd ac Mae'n Hawdd i fod yn Wyrdd. Mae presenoldeb STEM cryf yn ein sesiynau gyda dyfais electronig, gan gwmpasu mathemateg gyda Python ac Efelychiadau Monte-Carlo, ffiseg a chemeg gyda Planedau ac Orbitau a Tanio\u2019r Dyfodol, ac mae ein gweithdy Dosbarthu Anifeiliaid Bioleg yn cwblhau'r drioleg wyddoniaeth. Wrth gwrs, bydd y pynciau hyn yn datblygu gwybodaeth a dealltwriaeth disgyblion o\u2019r pynciau STEM penodol y maent yn canolbwyntio arnynt, ond hefyd yn datblygu sgiliau meddwl cyfrifiadol disgyblion a\u2019u dealltwriaeth o gysyniadau rhaglennu craidd. Gall y pynciau hyn hefyd gael eu haddasu i siwtio anghenion bob dosbarth."}, {"text_idx": "#000008", "text": "Mae'r gweithdai wedi bod yn llwyddiannus iawn hyd yn hyn ac mae'r ymateb gan y disgyblion wedi bod hyd yn oed yn well nag oedden ni wedi'i ddisgwyl o ystyried natur anghyffredin y sesiynau. Yn yr un modd a\u0302'n gweithdai corfforol, mae oedran y disgyblion yn chwarae rhan sylweddol yn eu hymgysylltiad cyffredinol ond mae wedi bod yn fwy pleserus fyth i ymgysylltu a\u0302 disgyblion a'u cael i chwarae rhan amlwg mewn gweithgareddau pan ydym yn gwneud hynny o'n hystafelloedd byw ein hunain. Un o'r ffactorau pwysicaf yn llwyddiant y gweithdai fu'r ffordd y mae athrawon wedi camu i'r adwy i gefnogi, trwy ateb ein cwestiynau, helpu i fonitro cynnydd a defnyddio'r sesiynau fel eu cyfle DPP eu hunain."}, {"text_idx": "#000009", "text": "Gall unrhyw athrawon sydd am fwcio sesiwn wneud hynny yma. Byddwn yn cynghori gwneud hynny'n gyflym o ystyried y cynnydd diweddar mewn ceisiadau sy'n dod drwodd wrth i ni barhau i gyflwyno, adolygu a gwella ein sesiynau. Yn ogystal a\u0302\u2019n gweithdai, rydym hefyd yn ymdrechu i wneud yr hyn a allwn i ddatblygu hyder athrawon yn eu haddysgu o bynciau cyfrifiadurol ac ymgorffori sgiliau digidol yn eu hystafell ddosbarth. Gall unrhyw un sydd a\u0302 diddordeb mewn darganfod mwy am y cyfleoedd DPP a gynigiwn wneud hynny yma."}]